**Within Range** er et norsk hardcore punk band.

Bandet var et Asker/Oslo-basert band, og ble stiftet i 1988. Vokalist og bassist Eirik «Billy» Nordheim hadde tidligere sunget i Mayhem, Stian Løken spilte trommer i Kafka Prosess og Race Against Time, og Hans Gaard på gitar kompletterte trioen. Billy pendlet fra Lillehammer til øvingslokalet.

Første album *Within Range* ble sluppet i 1989. *Gateavisa* mente at «LP'n er imponerende spenstig og pågående. Dominerende bass og gitar som dessverre til tider trenger vokalen ut, men ikke mer enn at dette absolutt er en skive å få med seg». *Nye Takter* omtalte bandet som et spastisk punkband med «klassisk rock'n'roll-feeling», inspirert av de britiske bandene Sham 69, Stiff Little Fingers og Motorhead. Tekstene var «nesten-banale», men tok avstand fra rasisme, fascisme og militarisme, og skiva endte opp med 3 stjerner. Bladet *Rock Furore* kalte rett og slett Within Range for «Norges Motörhead», og *Dagningen* mente at Billy var «Norges Lemmy». Anmelderen mente videre at «de som synes Cohen/Tikaram er tøft nok» hadde lite å hente i Within Range, men «skal det først være musikk av dette slaget, er WR egentlig uventet bra, innenfor de gitte rammene. Om en ser bort fra en noe grøtete produksjon»

*Within Range* var det siste som ble distribuert av X-port Plater. Samme år, i 1989, var bandet også med på samleskiva *Blitz Hits*. Ifølge musikkskribent Kjell Henning Troldsaas solgte *Within Range* i 1100 eksemplarer. Da bandet kom med sin neste og siste skive *Take Care*, utropte Troldsaas sporet «Statens menn» til «vel [...] den beste sangen gruppa har gitt ut». Det var også bandets eneste med norsk tekst. Begge albumene ble spilt inn i Nederland. *Take Care* ble distribuert av Knallsyndikatet. Lokalavisas plateanmelder konkluderte: «Sjøl om vi kanskje ble litt stressa innimellom, må det sies at et par takter svingte og fenga bra».

I 1991 overtok Bulder bassgitaren, også han fra Race Against Time. Bandet ble imidlertid oppløst i 1992, men spilte konserter i blant annet 1998 – nå sammen med bandet Statens Menn, med navn etter WR-låta – 2000 og 2007. Etter Within Range ble Billy særlig kjent som medlem av Cockroach Clan, mens Hans Gaard spilte i DePress.

Medlemmer
---------

* Eirik «Billy» Nordheim – vokal; bass til 1991
* Stian Løken – trommer
* Hans Gaard – gitar
* «Bulder» – bass fra 1991

> Gruppenavnet er Billy fornøyd med. – Det låter jo mye bedre enn for eksempel Bjarne and the fuckin' four, ler han. Dessuten mener han det går an å legge veldig mye i navnet – 'Innen rekkevidde' – eller veldig lite.
> 
> 
>

Diskografi
----------

*Within Range* (1989)
1. «You Think You're Tough»
2. «Falseness»
3. «Livin' In a Microwave»
4. «What a Man»
5. «Pumpin' Iron»
6. «Rock'n'Roll Inq.»
7. «Fuckin Scout»
8. «Don't Forget»
9. «Warning»
10. «Not Just a Dream»
11. «National Feelings»
12. «When»
13. «Ty Musiš Rozumět!»
14. «Get Out»

*Take Care* (1990)
1. «Take Care»
2. «Tied Up»
3. «Television»
4. «Like a Clown»
5. «Zombies»
6. «When Peace Is War»
7. «The Crutch»
8. «N.W.C.»
9. «This Time»
10. «Ain't My Funeral»
11. «Unchained»
12. «Statens menn»
13. «You've Got the Right»
14. «Testtube»

Referanser
----------

1. 1 2 3  «Within Range», i *Norsk pop- og rockleksikon: fra Abel til Aabel*. 2.utg. 2013. Oslo: Vega, s. 723
2. 1 2 3  «Billys bøllerock» av Stian Sønsteng, *Gudbrandsdølen Lillehammer Tilskuer* 1. februar 1991
3. ↑  Anmeldelse av Ole Seifert, *Gateavisa* 4/1989
4. ↑  Anmeldelse av Asbjørn Bakke, *Nye Takter*/*Arbeiderbladet* 27. september 1989
5. ↑  Sitert i «Arven fra '77» av Kjell Henning Troldsaas, *Puls* 6/1992
6. ↑  Anmeldelse av Halgrim Øistad, *Dagningen* 29. august 1989
7. ↑  «Arven fra '77» av Kjell Henning Troldsaas, *Puls* 6/1992
8. ↑  «Askers 'store sønner'» av Kjell Henning Troldsaas, *Puls* 2/1990
9. ↑  «Billy med ny LP», *Dagningen* 28. januar 1991
10. ↑  Anmeldelse av Eyolf Stiksrud, *Gudbrandsdølen Lillehammer Tilskuer* 1. februar 1991
11. ↑  *Gudbrandsdølen Dagningen* 24. februar 1998
12. ↑  *Gudbrandsdølen Dagningen* 8. februar 2000
13. ↑  *Gudbrandsdølen Dagningen* 16. mai 2007